Dit is nou weer daardie tyd van die jaar. Ons maak 'n bestekopname van die jaar wat verby is, en maak lysies met ons nuwejaarsvoornemens. Of ons nou aan nuwejaarsvoornemens glo of nie, ons almal wonder tog wat ons hierdie jaar anders of beter kan doen. Dit laat my baie dink aan die klassieke Bridget Jones's Diary. Bridget wil die standaardgoed doen: ophou rook en drink, nie met die baas flankeer nie, drie keer 'n week gim toe gaan, ens. Sy wil ook ophou om lysies te maak.
Dis nie dat ek iets het teen lysies nie. Daar is min dinge so lekker as om iets op 'n lysie af af te merk nie. Iets wat ek op my 2017-voornemenslys wil afmerk, is om nog 'n taal te begin leer.
Daar is verskeie redes hoekom ek die aanleer van 'n nuwe taal op my lysie wil sit. Volgens professor Antonella Sorace van die Universiteit van Edinburgh het tweetaligheid in die onderwys die volgende voordele: 'n langer aandagspan, empatie, verbeterde leesvermoë, beter skoolprestasie en –betrokkenheid, diversiteit en integrasie en beskerming teen kognitiewe agteruitgang en demensie. Sorace se navorsing gaan wel oor die waarde van tweetaligheid in die onderwys, maar dit is volgens haar ook van toepassing op volwassenes wat 'n nuwe taal aanleer.
Kon jy tot hier lees? Geluk. Volgens 'n studie deur Microsoft is ons aandagspan korter as 'n goudvis s'n sedert die selfoonrewolusie en mobiele internet in die 21ste eeu deel van ons lewens geword het. Die voordeel wat meertaliges in die inligtingseeu het, is dat hulle hulle aandag op take kan toespits sonder dat hulle aandag afgelei word. Meertaligheid verbeter ook die vermoë om gemaklik tussen take te wissel ("multitasking").
Empatie – word meer mens
Volgens navorsers word die mens van die sjimpansee onderskei op grond van sosio-kognitiewe vermoëns soos die gebruik van taal, om "gedagtes te kan lees" of om na 'n saak te kan kyk vanuit ander mense se perspektief. Taal speel 'n kardinale rol in sosiale en emosionele ontwikkeling. Tweetalige kinders se emosionele ontwikkeling is volgens navorsing beter as eentalige kinders. Dit is dalk iets wat ons by ons lysie kan voeg – om meer mens vir ons medemens te word. Die aanleer van net die basiese groetvorme in die plaaslike taal is al 'n goeie beginpunt.
Ons hoor gereeld hoe vrot Suid-Afrikaners lees. Miskien is die Afrikaanssprekende nie die heel vrotste nie, maar ons kan hoegenaamd nie spog oor hoe goed ons lees nie! Die aanleer van nog 'n taal maak ons meer bewus van taal en kan dalk daartoe bydra dat ons beter lees. Sit die televisie en Facebook af en lees meer in ander tale.
Terug hok toe – word tuis in diversiteit
Volwassenes hoef seker nie bekommerd hieroor te wees nie, maar dit is goed om te weet dat kinders nie beter in die dominante taal (Engels in die geval van Suid-Afrika) vaar omdat hulle die hele dag daaraan blootgestel word nie. Kinders vaar juis beter omdat hulle deur hulle moedertaal die dominante taal aanleer. Immigrantkinders ondervind minder aanpassingprobleme as hulle tale by die skool gebruik word. Dit bly mos maar lekker om jou eie taal te hoor en 'n mens voel vinniger tuis. Vanjaar kan dalk die jaar wees waarin jy iemand anders 'n bietjie tuis kan laat voel deur sy/haar taal te gebruik!
Die kuur teen veroudering
Ons is seker almal 'n bietjie skrikkerig vir die oudag en die gepaardgaande vergeetagtigheid. Meertaligheid se invloed op die vorm van die brein kan demensie met 'n paar jaar terughou. Dit is dalk die moeite werd om in jou geestesgesonheid te belê en nog 'n taal aan te leer.
Dit maak nie regtig saak watter taal jy aanleer nie, maar wees gewaarsku: as die gogga eers gebyt het, sal jy dalk nie kan ophou nie.
Geniet die taalreis in 2017!
http://www.krepublishers.com/02-Journals/JP/JP-01-0-000-10-Web/JP-01-1-000-10-PDF/JP-01-1-039-10-010-Farhadian-M/JP-01-1-039-10-010-Farhadian-M-Tt.pdf